በመጨረሻ ከግንዛቤ መግባት ያለበት ነገር የሃይሌ የፖለቲካ ግንዛቤ ደረጃ ነው፡፡ በእርግጥ ሃይሌ ለዚህ ሀገር ውለታው እጅግ እጅግ በጣም ከፍተኛ ነው፡፡ ከተወሰኑ አመታት በፊት የቢቢሲ ጋዜጠኛ “in Ethiopia, Haile is a living God” በማለት ነበር የገለጸው፡፡ ለእኔ ሃይሌ አትሌት ብቻ ሳይን የድል አድራጊነት ምልክት፣ ሀገር ጌጥ ነው! ይሁን እንጂ፣ በግንዛቤ ደረጃ ሆነ በሀገሪቱ እየታየ ያለውን አምባገነንነት ከመታገል አንፃር ያበረከተውን አስተዋፅዖ ከግል ስብዕናው እና ተፅዕኖ የመፍጠር አቅሙ አንፃር ሲታይ እዚህ ግባ የሚባል አይደለም፡፡ በዚህ ረገድ፣ በተመሳሳይ ፕሮግራም ላይ አስተያየቱን የሰጠው የዞን-ዘጠኝ ጦማሪያ ቡድን አባል በፍቃዱ እጅግ በሳል የሆነ ግንዛቤ እንዳለው ያሳየ ከመሆኑም በላይ ይህን አምባገነንና ጨቋኝ መንግስታዊ ሥርዓት በመታገሉ ረገድ ከፍተኛ መስዕዋት እንደከፈለ መረዳት ይቻላል፡፡ በአጠቃላይ፣ ሺህ አለቃ ሃይሌ ገብረስላሴ ታላቅ ሯጭ፣ እንዲሁም ታላቅ የቢዝነስ ሰው እንደሆነ አለም የመሰከረለት ነው። ነገር ግን፣ የዜጎች መብትና ነፃነት በገፍ በሚጣስበት ሀገር “ዴሞክራሲ ቅንጦት ነው” ዓ.ነገር እንዲሁ በደረቁ ከተወሰደ “ዴሞክራሲ” የሚለው ቃል ሃይሌ ከከፈታቸው ምርጥ ሆቴሎች የአንዱ ሆቴል ስያሜ ነው የሚመስለው።
